dh-unibe/image-text_koenigsfelden-charters-post-1500 huggingface dataset:
12 février 1361
Wir der sculth̄ un̄ der rat ze Sultz tuͦnt kunt allen den die disen brief sehent oder hoeren lesen ✳ das vor
uns im offenem geriht Bertschin Ebeschin ein burgˀ ze Sultz verjach un̄ bekande das er durch sinē nutz un̄ frōmē
hat enpfangen im un̄ allen sinen erben ze einem rehtē erb vō Ruͤdiger von Watwilr einē burgˀ tze Sultz der da ze mal
wissenthafter pfleger was der erwrdigen geistlichen froͧwn der eptischin un̄ des convētes ze Kùnigesvelt Sant Claren orden gelegen in Costentzer bistuͦm an der selben froͧwn stat un̄ in irem nāmen Ruͤdiger von Watwilr vorgenāt im dise nach gescribenē vier schatz reben leh ze einem rehten erb. und ist dis die benemide der reben gelegē
in der von Sultz ban drie schatz ze Tùrli nebent Swartz Ludewiges rebē die er hat von den vorggenemitē froͧwn von
Kùnigsvelt un̄ ein schatz reben vor dem Velletor ze nehest Saltzmans schatz dise vorgenātten vier schatz reben
hat Bertschin Ebischin vorgenāt enpfangen im un̄ allen sinē erben umb den dritten teil alles wins so uf den vorgenāttē
reben wahset ane alle gevˀde den selben drittenteil wins der obgenāt enpfaher un̄ sin erben jergelich un̄ alle jar
ze herbist ze zinse geben sol der eptischin un̄ dem convēt ze Kùnigsvelt vorgenāt oder irem gewissen botten
un̄ antwrtten ane der selben froͧwn schaden gen Sultz in die stat in ir trotten ✳ es ist oͧch mit rehtē gedinge beredet das man die vorgenātten rebē in guͦtem bu haben sol die helder un̄ die stok reben in eren an holtz un̄ an stekē
un̄ jergelich uf je einē schatz der vorgenātten reben einē karrich geladen mistes tuͦn un̄ legen un̄ jergelich sol mā
ze rehter zit die vorgenenntē reben schoͧwn ✳ wenne aber der obgenāt enpfaher oder sine erbē niht wellent gan mit
den schoͧwern so mag mit rehtē gedinge wer denne der vorgenātten froͧwn von Kùnigsvelt schaffener ist zwenē
erber man ze Sultz zuͦ im nēmen die do mitte koͤnnē un̄ uf die ob genemitē reben gan un̄ schoͧwn un̄ was
misse buwes uf den vorgenātten reben wirt funden den soellent die schoͧwer erkennē un̄ schetzē un̄ was si schetzend
das sol der denne schaffener ist von dem bluͦmen ab den reben in nēmen un̄ den froͧwn un̄ im behaben un̄ ùber
das sol der vorgenant enpfaher un̄ sin erben in der selben jar frist den misse bu der uf den rebē funden ist
mit den anderē wrhtē ze rehten ziten uf die vorgenātten rebē tuͦn un̄ wider kerē ane gevˀde ✳ wenne man oͧch ze
herbist die vorgenātten rebē lesen wil so sol man es vor lassen wissen der vorgenātten froͧwn schaffenˀ das er sinē
wnne botten bi den leseren hab ane der vorgenātten froͧwn schadē un̄ alles ane gevˀde ✳ ✳ har ùber ze einer gantzē
sicherheit aller dirre vorgescribenē dinge hant wir der sculth̄ un̄ der rat vorgenāt durch beder teil bette unser stette
ingesigel gehenket an disen brief ✳ der wart gegeben do man zalt vō gottes gebùrtte drùzehē hundert sehtzig
und ein jar des nehestē fritages nach sant Agatten tag. ✳